
PËR DISA NDRYSHIME NË LIGJIN NR. 9632, DATË 30.10.2006, “PËR SISTEMIN E TAKSAVE VENDORE”, TË NDRYSHUAR

Në mbështetje të neneve 78, 83, pika 1, dhe 155, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 9632, datë 30.10.2006, “Për sistemin e taksave vendore”, të ndryshuar, bëhen këto ndryshime:

Neni 1

Paragrafi i parë i nenit 10, ndryshohet, si më poshtë:
“Çdo subjekt, i cili kryen një biznes, me anë të të cilit realizohet gjatë vitit fiskal qarkullim më i vogël ose i barabartë me 8 000 000 (tetë milionë) lekë, u nënshtrohet detyrimeve të parashikuara në këtë kre.”.

Neni 2

Neni 11, ndryshohet, si më poshtë:

“Neni 11
Shkalla tatimore

Shkalla tatimore e aplikueshme mbi fitimin e tatueshëm për tatimpaguesit që i nënshtrohen tatimit të thjeshtuar mbi fitimin e biznesit të vogël, me qarkullim vjetor nga 0 (zero) deri në 8 (tetë) milionë lekë, është 0 (zero).”.

Neni 3

Neni 15 shfuqizohet.

Neni 4

Neni 16, ndryshohet, si më poshtë:

“Neni 16
Deklarimi

Çdo tatimpagues, subjekt i tatimit të thjeshtuar mbi fitimin e biznesit të vogël, është i detyruar që deri më 10 shkurt të vitit që pason periudhën tatimore të dorëzojë një deklaratë vjetore tatimore, ku të jepen hollësisht të ardhurat gjithsej, shpenzimet e zbritshme, fitimi i tatueshëm, si dhe çdo hollësi tjetër e përcaktuar me udhëzim të ministrit të Financave dhe Ekonomisë për plotësimin dhe dorëzimin e deklaratës tatimore vjetore.”.
Neni 5

Paragrafi i parë i nenit 17, ndryshohet, si më poshtë:
“Drejtoria e Përgjithshme e Tatimeve nëpërmjet drejtorive rajonale tatimore është e ngarkuar me vlerësimin dhe kontrollin e tatimpaguesve, subjekt i tatimit të thjeshtuar mbi fitimin e biznesit të vogël.”.

Neni 6

[bookmark: _GoBack]Nenet 18 dhe 19, shfuqizohen.

Neni 7

Në nenin 27, pika 9, pas fjalëve “investimet për rindërtimin, riparimin apo restaurimin e ndërtesave” hiqen fjalët “të destinuara për qëllime banimi”. 

Neni 8

Ky ligj hyn në fuqi më 1 janar 2021, me përjashtim të nenit 7, i cili hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

Miratuar në datën 15.10.2020




